<classify> SIRI kubwa ya mafanikio ya Serikali ya Awamu ya Tano katika kipindi cha miaka minne, ni pamoja na kwenda na kasi katika utekelezaji wa miradi ya maendeleo, kudhibiti rushwa, kuhimiza uwajibikaji, kubana matumizi na kuhimiza ulipaji kodi.Pia katika kuendelea na utekelezaji wake, tayari serikali imeagiza treni za kisasa tano zitakazokuwa na mabehewa 1,430 ambayo kati yake mabehewa 60 ni ya abiria huku ujio wa ndege takribani sita zaidi ukitarajiwa mwishoni mwa mwaka huu na mwakani.Hayo yalibainishwa na Mkurugenzi wa Idara ya Habari Maelezo ambaye pia ni Msemaji Mkuu wa Serikali, Dk Hassan Abbas wakati akizungumza na waandishi wa habari Dar es Salaam jana kuhusu utekelezaji wa serikali ya awamu ya tano chini ya Rais John Magufuli katika kipindi cha miaka minne tangu iingie madarakani.Alisema kwa kipindi hicho, serikali imejitahidi kugusa kila eneo ikiwemo kutimiza ahadi zake na kuondoa kero za wananchi hali inayoonekana kuwa utekelezaji wake wa miaka minne ni kama vile ni utekelezaji wa miaka 100.Alisema dhamira kubwa ya serikali tangu uhuru mwaka 1961 ni kuhakikisha Tanzania inakuwa nchi inayojitegemea, taifa lisilo na rushwa, serikali inayowajibika na kuhimiza uwajibaki jambo ambalo viongozi katika awamu zote walijitahidi kulitekeleza kwa kadri ya uwezo na karama zao.Lakini katika awamu ya tano, imeongeza kasi kwenye hilo, imetekeleza miradi kwa fedha za serikali, kwenye eneo la rushwa imedhibitiwa ambapo katika awamu hii ukihusishwa na rushwa bila kujali cheo chako, unachukuliwa hatua, alieleza.Alisema kupitia udhibiri huo wa rushwa, serikali imehakikisha kwamba fedha za umma hazidokolewi na ndio maana kumekuwa na wimbi kubwa la watendaji na viongozi wengi waliochukuliwa hatua.Bila fedha kuokolewa leo hii isingejengwa reli, tusijenga madaraja, hospitali, tusingetoa elimu bure. Tumehakikisha si tu kuzuia rushwa hata kubana matumizi. Zamani huku serikalini ilikuwa kujibu tu barua labda BBC ameandika barua tunaenda watu wanne watano Bagamoyo kujibu hiyo barua, alisema.Alisema serikali kwa sasa inasimamia mapato na matumizi yaende kunakosahili. Aliwashukuru Watanzania kwa kujitahidi kuelewa thamani ya kulipa kodi na hiyo pia ni siri nyingine katika mafanikio ya serikali kwani imesaidia kuipata nguvu katika kutekeleza miradi.Aliendelea kusisitiza kuwa kupitia serikali ya awamu ya tano vita dhidi ya rushwa haipukiki ambapo mtu yeyote akila rushwa awe mtumishi wa umma au binafsi sheria zitakachukuliwa dhidi yake. Alisema kutokana na siri hizo kwa sasa serikali imepiga hatua kubwa katika miradi ya maendeleo ikiwemo ujenzi wa reli ya kisasa SGR ambayo mwakani kipande cha Dar es Salaam-Morogoro kinakamilika huku kipande cha Morogoro-Dodoma kikiendelea kujengwa.Iko miradi inayotekelezwa na serikali ya sasa ambayo kwa kweli ni moyo wa watanzania, mradi wa SGR unasubiriwa kwa hamu, tayari tumeagiza mabehewa 1,430 kwa ajili ya trenoi tano, kati yake 60 ni ya abiria na yakiwasili reli ikiwa tayari treni zinaingia mzigoni, alieleza.Alisema Rais Magufuli amejitahidi kupitia serikali yake kutekeleza ahadi alizotoa katika kampeni mwaka 2015 ambapo katika upande wa maji mpaka sasa kuna miradi 1,600 nchi nzima imetekelezwa ambapo mpaka sasa amefikia asilimia 65 kupeleka maji vijijini kutoka chini ya asilimia 50. Dk Abbas alisema pia kuna miradi mikubwa zaidi ya 300 inaendelea.Mijini serikali iliahidi angalau asilimia 95 ya wakazi wake wawe na maji safi na salama ifikapo mwkaani na sasa serikali imefikia asilimia 85 na pia kuna miradi mingi ya zaidi ya Sh bilioni 700 inaendelea na itakapokamilika kero ya maji itakwisha. Kwa upande wa elimu bure, serikali kila mwezi inatoa Sh bilioni 23 kuwezesha elimu hiyo bure ili wanafunzi wote wasome.Kabla ya elimu bure shuleni kulikuwa na takribani wanafunzi milioni moja lakini sasa idadi imeongezeka na kufikia milioni mbili.Kulikuwa na watu takribani milioni moja kwa sababu ya gharama ya maisha walikuwa hawaendi shule. Misingi ya serikali imelenga kubadilisha maisha ya wananchi na sasa mafanikio yanaendelea, alisisitiza.Aidha, alisema katika kuboresha eneo hilo ndani ya miaka minne serikali imekarabati na kujenga madarasa zaidi ya 3,000, hosteli na mabweni 500 zimejengwa na shule kongwe za serikali 65 zimekarabatiwa kwa zaidi ya Sh bilioni 70. Alitaja miradi mingine kuwa ni afya ambapo serikali imejenga vituo vya afya zaidi ya 400 na hospitali 68. Aidha bajeti ya afya miaka minne iliyopita Sh bilioni 31 lakini sasa imeongezwa na kufikia Sh bilioni 230 huku watalaamu wa ngazi ya afya wakiongezwa na kufikia zaidi ya 6,000.Alieleza kuwa kwa sasa Tanzania kwa mara ya kwanza inatibu magonjwa ambayo awali yalikuwa yakitibiwa nje lakini pia kutokana na uboreshwaji wa huduma za afya sasa Tanzania inapokea wagonjwa kutoka nchi nyingine za jirani kama vile Zambia, Msumbiji, Kenya, Rwanda, Malawi na Comoro.Kuhusu miradi inayoendelea, Dk Abbas alisema katika kuilinda serikali ya awamu ya tano imehakikisha fedha yeyote ya watanzania ni ya moto na lazima itumike ilikoelekezwa.Hii ndio Kanuni ya Serikali ya Awamu ya Tano. Fedha ya umma ni kaa la moto hivyo miradi lazima isifujwe, Alisema miaka ya nyuma ufujaji wa fedha na ufisadi ulisababisha miradi mingi ya maendeleo kusuasua jambo ambalo katika awamu ya tano halitofumbiwa macho na ndio maana miradi yote iliyopo inalindwa kisheria watakaokiuka sheria hizo lazima waadhibiwe ikiwemo kutumbuliwa.Aidha, alieleza kuwa katika uwekezaji kwa miaka minne Tanzania imepiga hatua kwani imeingia kwenye ripoti ya ABSA ambayo ilifanyia tathmini nchi 20 za Afrika katika uwekezaji na Tanzania imeshika nafasi ya tisa kwa kuwa na mazingira mazuri ya uwekezaji. Serikali ya awamu ya tano chini ya Dk Magufuli iliingia rasmi madarakani Novemba 5, mwaka 2015 na jana ilitimiza miaka minne tangu kuingia kwake madarakani.  <topic>: KITAIFA 